**III. OBRAZLOŽENJE I POSEBNI IZVJEŠTAJI**

**OBRAZLOŽENJE OPĆEG DIJELA**

Sadržaj i izgled polugodišnjeg i godišnjeg izvještaja o izvršenju proračuna definiran je Pravilnikom o polugodišnjem i godišnjem izvještaju o izvršenju proračuna i financijskog plana („Narodne novine“ broj 85/23). Polugodišnji izvještaj o izvršenju proračuna se sastoji od općeg dijela, posebnog dijela, obrazloženja i posebnih izvještaja.

 U skladu s navedenom obvezom sastavljen je Polugodišnji izvještaj o izvršenju Proračuna Grada Ogulina za razdoblje od 01. siječnja do 30. lipnja 2024. godine u kojem su podaci o izvršenju iskazani na detaljnijoj razini, razini odjeljka ekonomske klasifikacije, dok su podaci o planu iskazani na manje detaljnoj razini, odnosno na razini skupine ekonomske klasifikacije. Opći dio proračuna sadrži i usporedne podatke za isto razdoblje prethodne godine.

Proračunom Grada Ogulina za 2024. godinu, odnosno njegovim I. Izmjenama i dopunama planirani su prihodi tekuće godine u iznosu od 15.020.528,00 eura, primici od financijske imovine i zaduživanja u iznosu od 2.360.000,00 eura te raspoloživa sredstva iz prethodne godine u iznosu od 485.322,00 eura, što čini ukupni proračun u iznosu od 17.865.850,00 eura. Proračun je planiran kao konsolidirani proračun grada i njegovih proračunskih korisnika, što znači da su sastavni dio plana proračuna i vlastiti i namjenski prihodi šest proračunskih korisnika Grada Ogulina.

Polugodišnjim izvještajem o izvršenju Proračuna Grada Ogulina za razdoblje od 01. siječnja do 30. lipnja 2024. godine utvrđeno je da ostvarenje ukupnih prihoda tekućeg razdoblja iznosi 5.023.054,89 eura, što čini 33,44% godišnjeg plana, a u odnosu na isto razdoblje prethodne godine, prihodi su manji za 3,19%. Ukupno izvršeni rashodi za prvo polugodište tekuće godine iznose 5.514.054,83 eura te čine 31,05% godišnjeg plana, odnosno veći su u odnosu na izvršenje rashoda prethodne godine za 39,58%. Izvršenje u razdoblju od 01. siječnja do 30. lipnja 2024. godine rezultiralo je s konsolidiranim manjkom prihoda u iznosu od 95.743,80 eura.

Analizirajući ostvarenje prihoda po skupinama u odnosu na plan, ali i u odnosu na prethodnu godinu, izdvajamo skupinu prihoda 61 Prihodi od poreza kao vrijednosno najznačajniju, koja je u ovom razdoblju ostvarena sa 45,75% godišnjeg plana, ali u odnosu na prethodnu godinu ovi su prihodi samo za 1,77% veći. Općenito je ostvarenje po svim skupinama prihoda na približno istim veličinama u odnosu na isto razdoblje lani, barem što se tiče tekućih prihoda. Veliko odstupanje plana u odnosu na ostvarenje je jedino na skupini prihoda 71 Prihodi od prodaje nefinancijske imovine, jer još uvijek nije okončan postupak darovanja zemljišta u Poduzetničkoj zoni.

Rashodi poslovanja su veći u odnosu na isto razdoblje prošle godine za 7,74%, što je osobito vidljivo na skupini 31 Rashodi za zaposlene. Rashodi za nabavu nefinancijske imovine za razliku od tekućih rashoda bilježe značajniji porast u odnosu na isto razdoblje prošle godine, a uglavnom se odnose na završetak radova na zgradi Pučkog otvorenog učilišta te zbog intenzivne provedbe nekih projekata na području izgradnje komunalne infrastrukture.

Prvo polugodište 2024. godine rezultiralo je manjkom prihoda nad rashodima u iznosu od 95.743,80 eura, što je rezultat ne izvršenja kapitalnih prihoda, ali isto tako u ovom polugodištu još nije proveden postupak zaduživanja kod poslovne banke kojim se planiraju namaknuti nedostajuća financijska sredstva za provedbu pojedinih kapitalnih projekata, kako je to i predviđeno I. Izmjenama i dopunama Proračuna za 2024. godinu.

**POSEBNI IZVJEŠTAJI**

 Izvještaj o korištenju proračunske zalihe, Izvještaj o zaduživanju na domaćem i stranom tržištu novca i kapitala te Izvještaj o danim jamstvima i plaćanjima po protestiranim jamstvima sastavni su dio Polugodišnjeg izvještaja o izvršenju Proračuna Grada Ogulina za razdoblje od 1. siječnja do 30. lipnja 2024. godine.

1. **IZVJEŠTAJ O KORIŠTENJU PRORAČUNSKE ZALIHE**

 Zakonom o proračunu (NN br. 144/21) regulirano je da se sredstva proračunske zalihe mogu koristiti za nepredviđene namjene, za koje u proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva jer ih pri planiranju proračuna nije bilo moguće predvidjeti. Navedena sredstva u skladu sa Zakonom mogu iznositi najviše 0,50% proračunskih prihoda bez primitaka.

Sredstva proračunske zalihe planirana su Proračunom Grada Ogulina za 2024. godinu u ukupnom iznosu od 5.000,00 eura u okviru Razdjela 001 Gradska izvršna i predstavnička tijela, Glava 00101 Gradska izvršna i predstavnička tijela, a u razdoblju od 1. siječnja do 30. lipnja 2024. godine ista nisu korištena.

1. **IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

 Zaduživanje jedinica lokalne i područne (regionalne) samouprave regulirano je Zakonom o proračunu (Narodne novine br. 144/21). Općine, gradovi i županije mogu se dugoročno zadužiti samo za financiranje kapitalnih projekata (investicija) na temelju odluke njihova predstavničkog tijela, uz prethodnu suglasnost Vlade Republike Hrvatske. Postupak zaduživanja reguliran je Pravilnikom o postupku zaduživanja te davanja jamstava i suglasnosti jedinicama lokalne i područne (regionalne) samouprave (NN br. 55/09 i 139/10).

 Iskazano izvršenje u Računu financiranja Općeg dijela Polugodišnjeg izvještaja o izvršenju Proračuna Grada Ogulina za razdoblje od 1. siječnja do 30. lipnja 2024. godine u iznosu od 12.730,58 eura odnosi se na izdatak za financijsku imovinu i otplatu zajmova u istom razdoblju, konkretno na otplatu financijskog leasinga proračunskog korisnika Javne vatrogasne postrojbe Ogulin.

1. **IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

 U skladu sa Zakonom o proračunu (Narodne novine br. 144/21) jedinice lokalne i područne (regionalne) samouprave mogu dati jamstvo pravnoj osobi u svom većinskom izravnom ili neizravnom vlasništvu te ustanovi čiji su osnivač, ali prije davanja jamstva moraju ishoditi suglasnost ministra financija.

 Grad Ogulin u izvještajnom razdoblju od 1. siječnja do 30. lipnja 2024. godine nije izdavao jamstva trgovačkim društvima u svom vlasništvu kao ni ustanovama čiji je osnivač, niti u svojim poslovnim knjigama ima iskazane obveze po danim jamstvima iz prošlih razdoblja.